 ڪراچي (ويب ڊيسڪ) قومي ڪرڪيٽ ٽيم جي تجربي ڪار آل رائونڊر شعيب ملڪ ٻي ٽي ٽوئنٽي ميچ ۾ زمبابوي هٿان پاڪستان کي شڪست تي ٽيم مئنجمينٽ تي سخت تنقيد ڪئي آهي. سوشل ميڊيا تي جاري ڪيل بيان ۾ شعيب ملڪ چيو ته تجربو نه رکندڙ فيصلي سازن کي صبر کان ڪم وٺندي ويهي سوچڻ جي ضرورت آهي، بابر اعظم ۽ چيف سليڪٽر ئي اهو فيصلو ڪري ٿا سگهن، ڪپتان ۽ چيف سليڪٽر کي اڳتي وڌي فيصلا ڪرڻا پوندا. هن چيو ته منهنجي خيال ۾ پاڪستان کي هڪ انٽرنيشنل وائٽ بال ڪوچ جي ضرورت آهي، جيڪو ڪرڪيٽ کي ڀرپور طريقي سان سمجهندو هجي ۽ ڪپتان کي تيار ڪرڻ سان گڏوگڏ رانديگرن کي ايندڙ دور بابت ٻڌائي سگهي. شعيب ملڪ ٽيم مئنيجمينٽ تي پسند ۽ ناپسند جو الزام هڻندي چيو ته پسند ۽ ناپسند تي ڀاڙيندڙ ٽيم مئنيجمينٽ مان توهان ڪهڙي اميد رکي ٿا سگهو، جڏهن ته ڪپتان کي پاڻ فيصلا ڪرڻ نه ڏنا ويندا ته پوءِ اهڙا ئي نتيجا سامهون ايندا.